b'\n_START_ARTICLE_\nBiserica de lemn din Trani\xc8\x99u\n_START_PARAGRAPH_\nBiserica de lemn din Trani\xc8\x99u, comuna Poieni, jude\xc8\x9bul Cluj a fost construit\xc4\x83 \xc3\xaen anul 1850. Are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nLocalitatea Trani\xc8\x99u ad\xc4\x83poste\xc8\x99te o biseric\xc4\x83 de lemn pu\xc8\x9bin cunoscut\xc4\x83, o cauz\xc4\x83 reprezent\xc3\xa2nd-o izolarea \xc8\x99i accesul dificil. Biserica a fost ridicat\xc4\x83 \xc3\xaen anul 1850, pe cheltuiala credincio\xc8\x99ilor. Predecesoarea ei a fost incendiat\xc4\x83 \xc3\xaen timpul Revolu\xc8\x9biei de la 1848 de trupele revolu\xc8\x9bionare maghiare conduse de generalul Bem. Ace\xc8\x99tia au luat \xc8\x99i un Penticostar tip\xc4\x83rit \xc3\xaen 1808. Cartea a fost r\xc4\x83scump\xc4\x83rat\xc4\x83 de Palade Nicolae, preotul din parohia Borod, care a trimis-o \xc3\xaenapoi \xc3\xaen Trani\xc8\x99u \xc3\xaen 1851, prin intermediul c\xc3\xa2nt\xc4\x83re\xc8\x9bului Surdu Ioan._NEWLINE_Acoperi\xc8\x99ul bisericii a fost reparat \xc3\xaen anii 1888, 1930, 1960. Satul fiind unul s\xc4\x83rac, depopulat \xc8\x99i cu gospod\xc4\x83riile r\xc4\x83sp\xc3\xa2ndite pe o mare suprafa\xc8\x9b\xc4\x83, fondurile pentru \xc3\xaentre\xc8\x9binerea bisericii sunt limitate. \xc3\x8en ultimii ani, prin eforturile actualului preot s-au f\xc4\x83cut lucr\xc4\x83ri de repara\xc8\x9bii, pere\xc8\x9bii sunt \xc3\xaenveli\xc8\x9bi \xc3\xaen lambriuri de brad, at\xc3\xa2t \xc3\xaen exterior, c\xc3\xa2t \xc8\x99i \xc3\xaen interior \xc8\x99i s-a schimbat acoperi\xc8\x99ul cu unul nou din tabl\xc4\x83. _NEWLINE_Prin vechimea ei \xc8\x99i valoarea istoric\xc4\x83, biserica ar putea fi inclus\xc4\x83 pe lista monumentelor istorice.'